Bybelskool » WEEK 4: 1 Samuel 24 – Jy moet jou vyande liefhê
Dit is asof die lig van die Nuwe Testament hier in Dawid se optrede deurskyn. Dawid het Saul in sy mag in die grot by die skaapkrale. Dit is asof die Here self vir Saul in Dawid se mag gee. Maar Dawid slaan nie sy hand aan Saul se lewe nie. Selfs die mantelpunt wat hy ongemerk afgesny het, pla sy gewete.
Geen wonder nie dat Saul hard aan die huil gaan nie, toe hy agterkom wat gebeur het. Hy erken dat Dawid ‘n beter man is as hy, dat hy kwaad met goed vergeld, en dat Dawid ‘n weldaad aan hom bewys het, al is hy sy vyand. Dit is asof die stryd tussen goed en kwaad in Saul se gemoed hier na die oppervlak kom, en ‘n mens hom wil-wil jammer kry, totdat ‘n mens in hoofstuk 26 weer gaan lees van Saul se agtervolging van Dawid, en ‘n mens besef dat Saul die stryd gewonne gegee het, en dat die kwaad doodgewoon die oorhand in sy lewe gekry het.
Dawid tree ongelooflik wys en koninklik hier op. Hy skep ruimte vir God om op te tree, deurdat hy weier om die reg in eie hande te neem. En dit alles is gebaseer op sy vertroue dat die Here sal sorg, sy saak sal behartig, en reg sal laat geskied aan hom. Dit is inspirerend en bemoedigend.